จับตา DTAC วิ่งคึก! เซอร์ไพรส์ปันผล 1.05 บ. ยีลด์ 3.53% เหนือคาด Q2 กำไร 1.53 พันลบ.
จับตา DTAC วิ่งคึก! บริษัทจ่ายเงินปันผล 1.05 บ./หุ้น  โดยขึ้น XD วันที่ 30 ก.ค. 64 ส่วน Dividend Yield สูงราว 3.53% หลังประกาศงบ Q2/64 มีกำไรสุทธิ 1,531 ล้านบาท ลดแค่ 19% หนุนกำไรครึ่งปีแรก 2,353 ล้านบาท ลดเพียง 30.6% ดีกว่าโบรกฯคาดการไว้
ลุ้น DTAC วิ่งคึก! บริษัทจ่ายเงินปันผล 1.05 บ./หุ้น  โดยขึ้น XD วันที่ 30 ก.ค. 64 หลังประกาศงบไตรมาส 2/64 เหนือคาดกำไร 1.53 พันลบ.
19 ก.ค. 2564

ผู้สื่อข่าวรานงานว่า วันนี้ (19 ก.ค.2564) จับตาราคาหุ้นบนกระดานของ บริษัทโทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC มีแนวโน้มบวกคึกคัก หลังบริษัททำเซอร์ไพรส์ได้ประกาศจ่ายเงินปันผลระหว่างกาลงวดครึ่งแรกปี 2564 (วันที่ 1 ม.ค.-30 มิ.ย. 2564) ออกมาสูง จนน่าจูงใจและสร้างความเชื่อมั่นให้กับนักลงทุนมากขึ้น ยิ่งไปกว่านั้นผลประกอบการดำเนินงานไตรมาส 2/2564 และงวดครึ่งปีแรกออกมาดีกว่าที่โบรกฯคาดการณ์ไว้ก่อนหน้า
นายชารัด เมห์โรทรา ประธานเจ้าหน้าที่บริหาร DTAC เปิดเผยว่า ที่ประชุมคณะกรรมการบริษัท เมื่อวันที่ 16 ก.ค. 2564 มีมติประกาศอัตราการจ่ายปันผลเป็นเงินสดระหว่างกาลจากงวดดำเนินงานวันที่ 1 ม.ค.-30 มิ.ย. 2564 ในอัตรา 1.05 บาท/หุ้น รวมเป็นเงินทั้งสิ้น 2,486.20 ล้านบาท โดยกำหนดวันที่ไม่ได้รับสิทธิปันผล หรือขึ้นเครื่องหมาย (XD) วันที่ 30 ก.ค. 2564 และกำหนดจ่ายเงินปันผลในวันที่ 16 ส.ค. 2564
ส่วนผลการดำเนินงานไตรมาส 2/2564 สิ้นสุดวันที่ 30 มิ.ย. 2564 บริษัทมีกำไรสุทธิอยู่ที่ 1,531 ล้านบาท ลดลง 19% จากช่วงเดียวกันปีก่อนมีกำไรสุทธิอยู่ที่ 1,889 ล้านบาท แต่เพิ่มขึ้น 86.20% จากไตรมาสก่อนที่มีกำไรสุทธิอยู่ที่ 822 ล้านบาท เป็นผลจากกำไรก่อนดอกเบี้ย ภาษี ค่าเสื่อมราคา และค่าตัดจำหน่าย (EBITDA) ในไตรมาส 2/2564 เพิ่มขึ้น 7.9% จากไตรมาสก่อน มาอยู่ที่ 8,065 ล้านบาท
ขณะที่ผลการดำเนินงานงวด 6 เดือน (ครึ่งปีแรก) บริษัทมีกำไรสุทธิอยู่ที่ 2,353 ล้านบาท ลดลง 30.6% จากช่วงเดียวกันปีก่อนที่มีกำไรสุทธิอยู่ที่ 3,390 ล้านบาท เป็นเพราะรายได้จากการให้บริการที่ไม่รวมค่าเชื่อมต่อโครงข่าย (IC) อยู่ที่ 28,428 ล้านบาท ลดลง 5.4% จากช่วงเดียวกันปีก่อนที่มีรายได้อยู่ที่ 29,956 ล้านบาท
อย่างไรก็ตามกำไรสุทธิในไตรมาส 2/2564 ของ DTAC ถือว่าเป็นการปรับตัวลงเล็กน้อย และมิหนำซ้ำยังคงดีกว่าทางนักวิเคราะห์คาดการไว้ โดยเฉพาะบริษัทหลักทรัพย์ โนมูระ พัฒนสิน จำกัด (มหาชน) ประเมินว่า DTAC จะมีกำไรสุทธิไตรมาส 2/2564 อยู่ที่ 870 ล้านบาท ลดลง 54% จากไตรมาสเดียวกันปีก่อน ที่มีกำไรสุทธิ 1,889 ล้านบาท และคาดมีกำไรสุทธิในช่วงครึ่งแรกของปี 2564 อยู่ที่ 1,693 ล้านบาท ลดลง 50% จากช่วงเดียวกันปีก่อน ที่มีกำไรสุทธิอยู่ที่ 3,390 ล้านบาท
นอกจากนี้บริษัทยังคงคาดแนวโน้มปี 2564 ในส่วนรายได้จากการให้บริการไม่รวม IC และ EBITDA อยู่ที่ คงที่จนถึงลดลงในอัตราร้อยละที่เป็นเลขหลักเดียวในระดับต่ำ และค่าใช้จ่ายในการลงทุนอยู่ที่ 13,000-15,000 ล้านบาท หลังจาก ณ สิ้นไตรมาส 2/2564 บริษัทมีจำนวนผู้ใช้บริการทั้งหมดอยู่ที่ 19.2 ล้านราย เพิ่มขึ้น 164,000 ราย จากไตรมาสก่อน เป็นจากการมุ่งขยายตลาดลูกค้าคนไทยในประเทศอย่างต่อเนื่อง และการลงทุนในเครือข่ายย่านความถี่ต่ำของบริษัท โดยแบ่งเป็นลูกค้าในระบบเติมเงินอยู่ที่ 13.06 ล้านราย และลูกค้าระบบรายเดือนอยู่ที่ 6.19 ล้านราย
อย่างไรก็ดี เมื่อวันศุกร์ (16 ก.ค.2564) ที่ผ่านมา DTAC ราคาหุ้นปิดอยู่ที่ระดับ 29.75 บาท ราคาหุ้นไม่เปลี่ยนแปลง ด้วยมูลค่าซื้อขาย 218.72 ล้านบาท แล้วหากนำมาเปรียบเทียบกับเงินปันผลหุ้นละ 1.05 บาท พบว่าอัตราส่วนเงินปันผลตอบแทน (Dividend Yield) อยู่ที่ 3.53% 
ดังนั้นอาจเป็นไปได้ว่าจะได้เห็นนักลงทุนเข้ามาไล่ราคาเพื่อเก็งกำไรตอบสนองในส่วนของเงินปันผลที่สูง ประกอบกับผลการดำเนินงานยังออกมาดีกว่าที่นักวิเคราะห์คาดการณ์ไว้อีกด้วย